32000D0208
L 064/20
JURNALUL OFÍCIAL AL UNIUNII EUROPENE
DECIZIA COMISIEI
din 24 februarie 2000
de stabilire a normelor de aplicare a Directivei 97/78/CE a Consiliului privind tranzitul produselor de origine animală, dintr-o țară terță în altă țară terță, exclusiv pe căi rutiere, prin Comunitatea Europeană
[notificată cu numărul C(2000) 468]
(Text cu relevanță pentru SEE)
(2000/208/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 97/78/CE a Consiliului din 18 decembrie 1997 de stabilire a principiilor care reglementează organizarea controalelor sanitar-veterinare pentru produsele care provin din țări terțe și sunt introduse în Comunitate (1), în special articolul 11 alineatul (4),
întrucât:
(1)
Este necesară adoptarea cu prioritate, pentru a evita întârzierile inutile în cadrul schimburilor comerciale, a unor norme privind ieșirea din țară a produselor de origine animală care tranzitează Comunitatea Europeană, exclusiv pe căi rutiere, dintr-o țară terță în altă țară terță.
(2)
În conformitate cu articolul 11 alineatul (2) litera (e) din Directiva 97/78/CE, aceste norme se aplică cu privire la procedurile de traversare a Comunității, exclusiv pe căi rutiere.
(3)
Este important ca medicul veterinar oficial responsabil de la punctul de control la frontieră, care recepționează mărfurile în tranzit care urmează să iasă din Comunitate, să fie informat cu privire la transporturile care sosesc la orice oră și în special cu privire la cele care sosesc în afara programului normal de lucru al punctului de control la frontieră.
(4)
Este important să se specifice controalele care trebuie să fie efectuate la punctele de control la frontiera de ieșire, pentru a verifica proveniența transportului.
(5)
Este de asemenea important să se specifice categoriile de aprobări la punctul de control la frontiera de ieșire, pentru a se asigura că personalul care lucrează acolo cunoaște produsele prezentate spre examinare.
(6)
Este necesar să existe o abordare armonizată a examinării transporturilor prezentate și de adnotare a documentelor care sunt returnate la punctul de control la frontiera de intrare.
(7)
A fost pusă în aplicare o derogare privind personalul care efectuează controale la punctele de control la frontieră aprobate pentru a efectua numai controale pentru produsele de pescărie.
(8)
Prezenta decizie se aplică separat de orice acorduri încheiate între Comunitate și anumite țări terțe, în baza acordurilor internaționale acceptate.
(9)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
În aplicarea articolului 11 din Directiva 97/78/CE și în special a articolului 11 alineatul (2) litera (e), se aplică următoarele norme în cazul tranzitului de produse de origine animală prin Comunitatea Europeană, exclusiv pe căi rutiere, dintr-o țară terță în altă țară terță.
Articolul 2
Punctul de control la frontieră menționat la articolul 11 alineatul (2) litera (e) din Directiva 97/78/CE trebuie să fie:
-
pentru produsele pescărești, orice punct de control la frontieră care figurează pe lista stabilită prin Decizia 97/778/CE (2) a Comisiei (astfel cum a fost modificată),
-
pentru alte produse de origine animală care nu sunt menționate la prima liniuță, toate punctele de control la frontieră menționate la prima liniuță, cu excepția celor care sunt aprobate numai pentru controlul produselor pescărești.
Articolul 3
Medicul veterinar oficial sau, în cazul produselor pescărești, medicul veterinar oficial sau agentul desemnat de autoritatea competentă, răspunde de efectuarea controalelor necesare la punctul de control la frontiera de ieșire, pentru transporturile care părăsesc Comunitatea în conformitate cu această prevedere. Controalele trebuie să confirme că transportul primit corespunde cu cel trimis de la punctul de control la frontiera de intrare și cu informațiile din certificatul de însoțire a transportului, în conformitate cu modelul prezentat în anexa B la Decizia 93/13/CEE (3) a Comisiei.
Articolul 4
La terminarea controalelor, certificatul menționat la articolul 5 alineatul (1) din Directiva 97/78/CE care însoțește transportul trebuie adnotat cu cuvintele „se confirmă că formalităile de ieșire din CE și controalele efectuate pentru mărfurile în tranzit sunt în conformitate cu articolul 11 alineatul (2) litera (e) din Directiva 97/78/CE”, ștampilat cu ștampila punctului de control la frontieră, datat și apoi semnat de medicul veterinar oficial sau, în cazul produselor pescărești, fie de medicul veterinar oficial, fie de agentul desemnat de autoritatea competentă.
Articolul 5
Prezenta decizie se aplică fără a aduce atingere nici unui acord încheiat de Comunitate în baza oricăror acorduri internaționale acceptate cu țări terțe.
Articolul 6
Prezenta decizie se aplică de la 1 aprilie 2000.
Articolul 7
Prezenta decizie se adresează statelor membre.
Adoptată la Bruxelles, 24 februarie 2000.